Suomen vallankumoushallitus
Suomen Kansanvaltuuskunnan asetuskokoelma 28.1.1918/10.

Suomen vallankumoushallitus.

Annettu Helsingissä, 28 päivänä tammikuuta 1918.

Olemme tänään päättäneet ehdottaa Suomen työväelle, että kun kansan vihan ansainnut senaatti on kukistunut, asetetaan maan vallankumoushallitukseksi Suomen Kansanvaltuuskunta sekä Työväen Pääneuvosto sen toimintaa valvomaan ja yhdessä sen kanssa maan hallitusasioita toistaiseksi hoitamaan, kunnes Suomen työtätekevä kansa toisin päättää.

Vallankumoushallituksen tulee olla sosialidemokratinen. Sen jäsenten lopullinen määrääminen tulisi jättää Työväen Pääneuvoston päätösvaltaan. Kunnes Pääneuvosto kokoontuu, kehoitamme työväkeä hyväksymään Suomen Kansanvaltuuskunnan, jonka jäseninä ovat seuraavat toverit:

Puheenjohtajana toimittaja Kullervo Manner;

Ulkoasiain valtuutettuna toimittaja Yrjö Sirola;

Sisäasiain valtuutettuina S. Sahatyöväenliiton asiamies Eero Haapalainen ja viilaaja Adolf Taimi;

Oikeusasiain valtuutettuina toimittaja Lauri Letonmäki ja puuseppä Antti Kiviranta;

Valistusasiain valtuutettuna toimittaja Otto Vilhelm Kuusinen;

Raha-asiain valtuutettuna toimittaja Jalo Kohonen;

Työasiain valtuutettuna S. Ammattijärjestön puheenjohtaja Johan Henrik Lumivuokko;

Maatalousasiain valtuutettuna toimittaja Evert Eloranta;

Elintarveasiain valtuutettuna S. Ammattijärjestön puheenjohtaja Oskari Tokoi;

Liikenneasiain valtuutettuna veturinkuljettaja Konstantin Lindqvist;

Posti- ja Tiedotusasiain valtuutettuna toimittaja Emil Elo;

Prokuraattorina puoluesihteeri Matti Turkia.

Työväen Pääneuvoston, johon kuuluu 35 jäsentä, ehdotamme kokoonpantavaksi seuraavalla tavalla:

1) Sos.-dem. puolueneuvosto valitsee siihen 10 jäsentä;

2) Suomen Ammattijärjestön toimikunta yhdessä Ammattijärjestön alaisten liittotoimikuntain kanssa valitsee myös 10 jäsentä;

3) Suomen työväen Punasten Kaartien edustajia tulee niinikään 10, jotka väliaikaisesti, kunnes Kaartien yleinen edustajakokous kokoontuu, valitsee Helsingin Punanen Kaarti yleisessä kokouksessaan; sekä

4) Helsingin Työväenjärjestöjen Eduskunnan valitsemia jäseniä 5.

Senaatin nimi ja virkavaltainen järjestys lakkautetaan.

Helsingissä tammikuun 28 päivänä 1918.

Työväen Toimeenpaneva Komitea.

Katso myös
Työväen Pääneuvoston päätös Suomen Kansanvaltuuskunnan kokoonpanosta ja toiminnasta

Suomen kansanvaltuuskunnan asetuskokoelma